渤海，古方國也，初號震，其王姓大氏。靺鞨之種。唐既滅高句麗，粟末靺鞨率眾居挹婁之東牟地，直營州東二千里，南北抵新羅，東抵窮海，西抵契丹，後盡得扶餘沃沮弁韓朝鮮。海北諸國，地方五千里，有五京，曰上京龍泉府、曰東京龍原府、曰中京顯德府、曰南京南海府、曰西京鴨綠府，十五府、六十二州。唐中宗封為渤海郡王，因改號渤海。其王數遣諸生詣京師太學，習識古今制度，所以其人材亦遂挺出，立功中國，列於朝右者不乏，至是遂為海東盛國。歷唐、梁、後唐，朝貢不絕。後為遼所滅，儘得其地，享國二百餘年，凡十五主。其王子有亡入高麗者。